Die sensories sensitiewe kind - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die sensories sensitiewe kind
Die sensories sensitiewe kind
Maandag | 12 Maart | 2018
Daar is kinders wat altyd voel dat hulle klere se etikette hulle krap. Hierdie kinders hou gewoonlik ook nie van raserige plekke nie, en sal hulle ore probeer toedruk. Hulle reageer ook baie sterk wanneer hulle seerkry, kan nie vreemde of onaangename reuke hanteer nie, en kan sensitief wees vir helder ligte.
Sensoriese sensitiwiteit is ʼn aanduiding van jou kind se vlak van bewustheid van sy sensoriese waarnemings, nl. sig, klank, smaak, reuk, aanraking en pyn. Alle individue het verskillende grade van sensitiwiteit en verskillende maniere waarop hulle daarop reageer.
Kinders wat sensories hoogs sensitief is, is geneig om sterk, selfs plofbare, reaksies te toon wanneer gebeurtenisse of omgewings hoogs stimulerend is. Hierdie kinders is nie stout nie, hulle voel net oorweldig.
Dit is nie aldag maklik om ʼn sensories sensitiewe kind groot te maak nie. Hulle reaksies lyk buite verhouding in vergelyking met hoe ander kinders voel of reageer.
Sensoriese sensitiwiteit is ʼn ingebore deel van jou kind se temperament en is nie veroorsaak deur enigiets wat met jou kind gebeur het nie. Sulke kinders is as volwassenes geneig om baie goed te vaar in kreatiewe loopbane. Dit is jou werk om sensitief te wees vir jou kind se temperament en dinge vir hom te probeer vergemaklik.
Praat met jou kleuter se onderwyseres sodat sy hom deur sy dag kan help. Wanneer hulle met slym speel, kan sy dit vir hom in ʼn plastieksakkie sit sodat hy deur die plastiek daarmee kan speel sonder dat dit aan sy hande hoef te raak.
Vir ʼn kleuter wat gril vir die tekstuur van sekere boeke se blaaie, kan jy handskoene gee (met of sonder vingerpunte), ʼn knipbord om die boek mee vas te hou, of plaas die los bladsye in ʼn lêersakkie.
Doen inkopies op stiller tye van die dag, of gebruik minder besige winkels.
Jou kind kan oorpluisies dra wanneer julle in ʼn raserige omgewing moet wees, of ʼn sonbril wanneer daar skerp lig is.
Moenie negatiewe woorde gebruik om jou kind te beskryf nie. Hy het jou ondersteuning nodig. Dit is moeilik vir hom om alles so intens te ervaar. Aanvaar hom onvoorwaardelik.
Wanneer ʼn kledingstuk se etiket jou kind irriteer, sny dit af en moet hom nie dwing om iets te dra wat sy vel krap nie, al voel dit ook hoe sag vir jou.
Hy kan dalk dinge waarneem wat jy nie waarneem nie. Laat hom toe om met jou daaroor te praat. Help hom om ʼn beskrywende woordeskat op te bou.
Help jou kind om homself te verstaan en te aanvaar. Help hom om te leer watter situasies om te vermy, en as hy dit nie kan vermy nie, hoe om dit te hanteer.
Indien jou kind se sensitiwiteit egter sy lewe negatief begin affekteer en julle hantering daarvan oneffektief voorkom, is dit belangrik dat julle by ʼn arbeidsterapeut moet uitkom.
Center for Parenting Education: https://centerforparentingeducation.org/library-of-articles/child-development/understanding-temperament-sensory-sensitivity/
My klaskamer: https://myklaskamer.com/tag/sensories/
Netwerk 24: https://www.netwerk24.com/Sarie/Myself/Gesond/moenie-aan-my-vat-nie-selfsug-of-sindroom-20170914